CELEX: 32015D2278
Language: mt
Date: 2015-12-04 00:00:00
Title: Deċiżjoni ta' Implimentazzjoni tal-Kummissjoni (UE) 2015/2278 tal-4 ta' Diċembru 2015 li temenda l-Annessi I u II tad-Deċiżjoni 2004/558/KE f'dak li jikkonċerna l-istatus ħieles mir-rinotrakeite bovina infettiva tal-Istati Federali ta' Bremen, Hesse u s-Sassonja t'Isfel fil-Ġermanja (notifikata bid-dokument C(2015) 8462) (Test b'rilevanza għaż-ŻEE)

8.12.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 322/55
            
         DEĊIŻJONI TA' IMPLIMENTAZZJONI TAL-KUMMISSJONI (UE) 2015/2278
   tal-4 ta' Diċembru 2015
   li temenda l-Annessi I u II tad-Deċiżjoni 2004/558/KE f'dak li jikkonċerna l-istatus ħieles mir-rinotrakeite bovina infettiva tal-Istati Federali ta' Bremen, Hesse u s-Sassonja t'Isfel fil-Ġermanja
   
      
         (notifikata bid-dokument C(2015) 8462)
      
   
   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Direttiva tal-Kunsill 64/432/KEE tas-26 ta' Ġunju 1964, dwar il-problemi tas-saħħa tal-annimali li jaffettwaw il-kummerċ ta' annimali bovini u suwini ġewwa l-Komunità (1), u b'mod partikolari l-Artikoli 9(2) u 10(2) tagħha,
   Billi:
   
               (1)
            
            
               Id-Direttiva 64/432/KEE tistipula r-regoli għall-kummerċ fl-Unjoni tal-annimali bovini, inkluż ir-rekwiżit li, waqt it-trasport, l-annimali bovini koperti minn dak l-att għandhom ikunu akkumpanjati minn ċertifikat tas-saħħa li jikkonforma mal-mudell 1 stipulat fl-Anness F tiegħu (“il-mudell 1”). L-Artikolu 9 ta' dik id-Direttiva jistipula li Stat Membru li għandu programm nazzjonali obbligatorju ta' kontroll għar-rinotrakeite bovina infettiva, jista' jissottometti l-programm tiegħu lill-Kummissjoni għall-approvazzjoni. L-Artikolu 9 tad-Direttiva 64/432/KEE jistipula wkoll id-definizzjoni tal-garanziji addizzjonali li jistgħu jintalbu għall-kummerċ intra-Unjoni.
            
         
               (2)
            
            
               Barra minn hekk, l-Artikolu 10 tad-Direttiva 64/432/KEE jipprovdi li meta Stat Membru jkun tal-fehma li t-territorju tiegħu, jew parti minnu, ikun ħieles mir-rinotrakeite bovina infettiva, għandu jippreżenta d-dokumentazzjoni ta' sostenn rilevanti lill-Kummissjoni. Dak l-Artikolu jistipula wkoll id-definizzjoni tal-garanziji addizzjonali li jistgħu jintalbu għall-kummerċ intra-Unjoni.
            
         
               (3)
            
            
               Id-Deċiżjoni tal-Kummissjoni 2004/558/KE (2) tapprova l-programmi għall-kontroll u l-qerda tal-infezzjoni tal-virus tal-herpes bovina tat-tip 1 (BHV1) ippreżentati mill-Istati Membri elenkati fl-Anness I tagħha għar-reġjuni elenkati f'dak l-Anness u li għalihom japplikaw il-garanziji addizzjonali skont l-Artikolu 9 tad-Direttiva 64/432/KEE. Barra minn hekk, l-Anness II tad-Deċiżjoni 2004/558/KE jelenka r-reġjuni tal-Istati Membri li jitqiesu li huma ħielsa mill-BHV1 u li għalihom japplikaw il-garanziji addizzjonali skont l-Artikolu 10 tad-Direttiva 64/432/KEE. L-Artikoli 2 u 3 tad-Deċiżjoni 2004/558/KE jispeċifikaw ukoll l-informazzjoni li għandha tiddaħħal fil-mudell 1, fir-rigward tar-referenzi għal dik id-Deċiżjoni.
            
         
               (4)
            
            
               Id-Deċiżjoni ta' Implimentazzjoni tal-Kummissjoni 2014/798/UE (3) emendat id-Direttiva 64/432/KEE, inkluż il-mudell 1. B'konsegwenza ta' dan, jeħtieġ li jiġu emendati r-referenzi għall-mudell 1 fl-Artikoli 2 u 3 tad-Deċiżjoni 2004/558/KE.
            
         
               (5)
            
            
               Bħalissa, l-Istati Federali ta' Bremen, Ħamburg, Hessen, is-Sassonja t'Isfel, Nordrhein-Westfalen, Rheinland-Palatinat, Saarland u Schleswig-Holstein tal-Ġermanja huma elenkati fl-Anness I tad-Deċiżjoni 2004/558/KE.
            
         
               (6)
            
            
               Il-Ġermanja tat id-dokumentazzjoni ta' sostenn lill-Kummissjoni biex l-Istati Federali ta' Bremen, Hesse u s-Sassonja t'Isfel jiġu kkunsidrati bħala ħielsa mill-BHV1, u biex il-garanziji addizzjonali skont l-Artikolu 10 tad-Direttiva 64/432/KEE japplikaw għal dawn l-istati.
            
         
               (7)
            
            
               Wara l-evalwazzjoni tad-dokumentazzjoni ta' sostenn imressqa mill-Ġermanja, l-Istati Federali ta' Bremen, Hesse u s-Sassonja t'Isfel ma għandhomx jibqgħu elenkati fl-Anness I tad-Deċiżjoni 2004/558/KE, iżda minflok għandhom jiġu elenkati fl-Anness II tal-istess Deċiżjoni u l-applikazzjoni tal-garanziji addizzjonali skont l-Artikolu 10 tad-Direttiva 64/432/KEE għandha tiġi estiża biex tinkludihom. L-Annessi I u II tad-Deċiżjoni 2004/558/KE għandhom għalhekk jiġu emendati skont dan.
            
         
               (8)
            
            
               Għalhekk, id-Deċiżjoni 2004/558/KE għandha tiġi emendata skont dan.
            
         
               (9)
            
            
               Il-miżuri stipulati f'din id-Deċiżjoni huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
            
         ADOTTAT DIN ID-DEĊIŻJONI:
   Artikolu 1
   Id-Deċiżjoni 2004/558/KE hija emendata kif ġej:
   
               (1)
            
            
               Fl-Artikolu 2, il-paragrafu 4 jinbidel b'dan li ġej:
               “4.   Fil-punt II.3.3. tas-Sezzjoni C taċ-ċertifikat tas-saħħa stabbilit fil-mudell 1 tal-Anness F tad-Direttiva 64/432/KEE li jakkumpanja lill-annimali bovini kif imsemmi fil-paragrafu 1 ta' dan l-Artikolu, għandhom jiġu indikati l-Artikolu, il-paragrafu u n-numri tal-punti x-xierqa ta' din id-Deċiżjoni fl-ispazji korrispondenti li jkollhom jimtlew f'dak il-waqt.”
            
         
               (2)
            
            
               Fl-Artikolu 3, il-paragrafu 3 jinbidel b'dan li ġej:
               “3.   Fil-punt II. 3.3. tas-Sezzjoni C taċ-ċertifikat tas-saħħa stabbilit fil-mudell 1 tal-Anness F tad-Direttiva 64/432/KEE li jakkumpanja lill-annimali bovini kif imsemmi fil-paragrafu 1 ta' dan l-Artikolu, għandhom jiġu indikati l-Artikolu, il-paragrafu u n-numri tal-punti x-xierqa ta' din id-Deċiżjoni fl-ispazji korrispondenti li jkollhom jimtlew f'dak il-waqt.”
            
         
               (3)
            
            
               L-Annessi I u II jinbidlu bit-test fl-Anness ta' din id-Deċiżjoni.
            
         Artikolu 2
   Din id-Deċiżjoni hija indirizzata lill-Istati Membri.
   
      Magħmul fi Brussell, l-4 ta' Diċembru 2015.
      
         
            Għall-Kummissjoni
         
         Vytenis ANDRIUKAITIS
         
            Membru tal-Kummissjoni
         
      
   
   
      (1)  ĠU 121, 29.7.1964, p. 1977.
   
      (2)  Id-Deċiżjoni tal-Kummissjoni 2004/558/KE tal-15 ta' Lulju 2004 li timplimenta d-Direttiva tal-Kunsill 64/432/KEE li tirrigwarda garanziji addizzjonali għan-negozju intra-Komunitarju ta' annimali bovini relatati mar-rinotrakeite bovina infettiva u l-approvazzjoni tal-programmi ta' qerda ppreżentati minn ċerti Stati Membri (ĠU L 249, 23.7.2004, p. 20).
   
      (3)  Id-Deċiżjoni ta' Implimentazzjoni tal-Kummissjoni 2014/798/UE tat-13 ta' Novembru 2014 li temenda l-Anness F tad-Direttiva tal-Kunsill Nru 64/432/KEE rigward il-format tal-mudell taċ-ċertifikati tas-saħħa għall-kummerċ ta' annimali bovini u suwini ġewwa l-Unjoni u r-rekwiżiti addizzjonali tas-saħħa relatati mat- Trichinella għall-kummerċ tas-suwini dometiċi ġewwa l-Unjoni (ĠU L 330, 15.11.2014, p. 50).
   
      ANNESS
      “
            ANNESS I
            
                        Stati Membri
                     
                     
                        Ir-reġjuni tal-Istati Membri li għalihom japplikaw il-garanziji addizzjonali għar-rinotrakeite bovina infettiva skont l-Artikolu 9 tad-Direttiva 64/432/KEE
                     
                  
                        Il-Belġju
                     
                     
                        Ir-reġjuni kollha
                     
                  
                        Ir-Repubblika Ċeka
                     
                     
                        Ir-reġjuni kollha
                     
                  
                        Il-Ġermanja
                     
                     
                        L-Istati Federali ta':
                        
                                     
                                 
                                 
                                    Ħamburg
                                 
                              
                                     
                                 
                                 
                                    Nordrhein-Westfalen
                                 
                              
                                     
                                 
                                 
                                    Rheinland-Palatinat
                                 
                              
                                     
                                 
                                 
                                    Saarland
                                 
                              
                                     
                                 
                                 
                                    Schleswig-Holstein
                                 
                              
                  
                        L-Italja
                     
                     
                        Ir-Reġjun tal-Friuli-Venezia Giulia
                        Il-Provinċja Awtonoma ta' Trento
                     
                  
         
            ANNESS II
            
                        Stati Membri
                     
                     
                        Ir-reġjuni tal-Istati Membri li għalihom japplikaw il-garanziji addizzjonali għar-rinotrakeite bovina infettiva skont l-Artikolu 10 tad-Direttiva 64/432/KEE
                     
                  
                        Id-Danimarka
                     
                     
                        Ir-reġjuni kollha
                     
                  
                        Il-Ġermanja
                     
                     
                        L-Istati Federali ta':
                        
                                     
                                 
                                 
                                    Baden-Württemberg
                                 
                              
                                     
                                 
                                 
                                    Il-Bavarja
                                 
                              
                                     
                                 
                                 
                                    Berlin
                                 
                              
                                     
                                 
                                 
                                    Brandenburg
                                 
                              
                                     
                                 
                                 
                                    Bremen
                                 
                              
                                     
                                 
                                 
                                    Hesse
                                 
                              
                                     
                                 
                                 
                                    Is-Sassonja t'Isfel
                                 
                              
                                     
                                 
                                 
                                    Mecklenburg-Western Pomerania
                                 
                              
                                     
                                 
                                 
                                    Is-Sassonja
                                 
                              
                                     
                                 
                                 
                                    Is-Sassonja-Anħalt
                                 
                              
                                     
                                 
                                 
                                    Thüringen
                                 
                              
                  
                        L-Italja
                     
                     
                        Ir-Reġjun tal-Valle d'Aosta
                        Il-Provinċja Awtonoma ta' Bolzano
                     
                  
                        L-Awstrija
                     
                     
                        Ir-reġjuni kollha
                     
                  
                        Il-Finlandja
                     
                     
                        Ir-reġjuni kollha
                     
                  
                        L-Iżvezja
                     
                     
                        Ir-reġjuni kollha
                     
                  ”